707.
Na osnovu člana 101 stav 12 Opšteg zakona o obrazovanju i vaspitanju ("Službeni list RCG", br. 64/02, 31/05 i 49/07 i "Službeni list CG", br. 45/10, 45/11, 36/13, 39/13, 47/17, 59/21, 146/21, 3/23, 84/24, 89/25 i 12/26), Ministarstvo prosvjete, nauke i inovacija donijelo je
PRAVILNIK
O NAČINU BODOVANJA KRITERIJUMA ZA ZAPOŠLJAVANJE NASTAVNIKA
("Službeni list Crne Gore", br. 037/26 od 17.03.2026)
Predmet
Član 1
Ovim pravilnikom propisuje se način bodovanja kriterijuma i sačinjavanja rang liste kandidata po konkursu za zapošljavanje nastavnika, stručnih saradnika, vaspitača, saradnika u nastavi i drugih izvođača obrazovno vaspitnog rada (u daljem tekstu: kandidat).
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Komisija
Član 3
Bodovanje kriterijuma i sačinjavanje rang liste iz stava 1 ovog člana vrši komisija, u skladu sa Opštim zakonom o obrazovanju i vaspitanju.
Bodovanje kriterijuma
Član 4
Bodovanje kriterijuma za zapošljavanje kandidata koji ispunjavaju uslove konkursa vrši se na sljedeći način, i to:
   - prosječna ocjena, odnosno indeks uspjeha na studijama - do 40 bodova;
   - dužina studiranja - do 15 bodova;
   - pozicija univerziteta na međunarodno priznatoj listi rangiranja univerziteta - do 20 bodova;
   - ocjena na intervjuu - do 25 bodova.
Ukupan najveći broj bodova koje kandidat može da ostvari po osnovu bodovanja kriterijumima iz stava 1 ovog člana je 100.
Prosječna ocjena, odnosno indeks uspjeha
Član 5
Bodovanje kriterijuma prosječna ocjena, odnosno indeks uspjeha na studijama vrši se na način što se prosječna ocjena, odnosno indeks uspjeha kandidata na studijama pomnoži sa brojem 4.
Dužina studiranja
Član 6
Bodovanje kriterijuma dužina studiranja vrši se u odnosu na vrijeme predviđeno za trajanje i završetak studijskog programa, i to:
   - u roku ili prije vremena - 15 bodova.
   - za svaki mjesec prekoračenja roka oduzima se 0,25 bodova.
Rangiranje univerziteta
Član 7
Bodovanje kriterijuma pozicija univerziteta na međunarodno priznatoj listi rangiranja univerziteta na kojem je kandidat završio studijski program, koju objavljuje organ državne uprave nadležan za poslove obrazovanja na svojoj internet stranici, vrši se na sljedeći način:
   - u prvih 1000 - 20 bodova;
   - u 2000 - 15 bodova;
   - u 2500 - 10 bodova;
   - u 3000 - 5 bodova;
   - izvan 3000 - 0 bodova.
Ocjena na intervjuu
Član 8
Na intervjuu se ocjenjuju sposobnosti i vještine i to:
   - pedagoške sposobnosti (pristup nastavi);
   - motivacija i profesionalni razvoj (pokazana motivisanost); i
   - komunikacione vještine (jasnoća izražavanja i nastup).
Članovi komisije ponaosob ocjenjuju kandidata za svaku od sposobnosti i vještina iz stava 1 ovog člana, i to:
   - za pedagoške sposobnosti (pristup nastavi) - do 12 bodova;
   - za motivaciju i profesionalni razvoj (pokazana motivisanost i plan razvoja) - do 7 bodova;
   - komunikacione vještine (jasnoća izražavanja i nastup) - do 6 bodova.
Komisija ocjenjuje intervju ocjenom od 1 do 10.
Ocjena komisije za svaku od sposobnosti i vještina iz stava 1 ovog člana dobija se tako što se ocjene svih članova komisije saberu i tako dobijeni zbir se podijeli sa brojem tri.
Ocjena iz stava 4 ovog člana se preračunava u bodove tako što se ocjena komisije pomnoži sa najvećim brojem bodova predviđenim za sposobnost i vještinu i dobijeni proizvod se podijeli sa brojem 10. po formuli:
                ocjena x najveći broj bodova.
   broj bodova= -------------------------------
                            10
Ukupan broj bodova koje kandidat ostvari na intervjuu dobija se tako što se sabere broj bodova koje je kandidat ostvario pojedinačno za svaku od vještina i sposobnosti.
Intervju se obavlja usmeno.
Komisija obavještava kandidata pisanim putem o datumu, vremenu i mjestu održavanja intervjua.
U slučaju da kandidat neopravdano ne pristupi intervjuu smatra se da je odustao.
Kad komisija ocijeni da kandidat iz opravdanih razloga nije pristupio intervjuu, obavještava kandidata o novom terminu.
Na intervjuu kandidat odgovara na pitanja u prisustvu svih članova komisije.
Svim kandidatima se postavljaju ista pitanja, s tim da se mogu postavljati i dodatna pitanja i zahtijevati dodatna objašnjenja.
Vrijeme trajanja intervjua određuje komisija i mora biti isto za sve kandidate, s tim da ne može biti za jednog kandidata kraće od 15 minuta, odnosno duže od 30 minuta.
Rang lista kandidata
Član 9
Ukupan broj bodova kandidata dobija se sabiranjem bodova koje je kandidat ostvario na osnovu kriterijuma iz člana 4 ovog pravilnika.
Na osnovu ukupnog broja bodova kandidata komisija sačinjava rang listu kandidata koji se rangiraju od najvećeg prema najmanjem.
Ako kandidati imaju isti ukupan broj bodova prednost ima kandidat sa višom prosječnom ocjenom, odnosno indeksom uspjeha na studijama, a ako imaju istu prosječnu ocjenu, odnosno indeks uspjeha na studijama, prednost ima kandidat sa većim brojem bodova na intervjuu.
Izvještaj
Član 10
Komisija sačinjava izvještaj o bodovanju, po pravilu, u roku od tri dana od dana obavljenog intervjua i dostavlja ga direktoru obrazovno-vaspitne ustanove.
Stupanje na snagu
Član 11
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 15-01-011/25-12084
Podgorica, 11. marta 2026. godine
Ministarka,
prof. dr Anđela Jakšić Stojanović, s.r.